Buxoroda islom dini tarixi va musulmon olamida taniqli shaxslar innovatsion muzeyi quriladi

Prezidentning “O‘zbekiston Respublikasida ziyorat turizmini yanada rivojlantirish va ziyoratchilar uchun qulay shart-sharoitlar yaratish chora-tadbirlari to‘g‘risida”gi farmoni loyihasi e'lon qilindi.
Buxoro viloyati hokimligi Vazirlar Mahkamasi huzuridagi Din ishlari bo‘yicha qo‘mita, Madaniyat vazirligi va Moliya vazirligi bilan birgalikda Buxoro shahrida islom dini tarixi va musulmon olamida taniqli shaxslar innovatsion muzeyini qurish va uni rivojlantirish konsepsiyasi bo‘yicha takliflarni Vazirlar Mahkamasiga kiritadi.
Moliya vazirligi Buxoro viloyati “Yetti Pir” ziyoratgohlari yo‘nalishida ta'mirtalab 36 km masofadagi ichki yo‘llarni ta'mirlash uchun 90,5 mlrd so‘m mablag‘ manbasini aniqlab, keyinchalik mahalliy budjet mablag‘lari hisobidan qoplab berish sharti bilan ajratishni ta'minlaydi.
Buxoro viloyat hokimligi “Yetti Pir” ziyoratgohlariga boruvchi ichki yo‘llarni 2021 yil 1 iyulga qadar to‘liq ta'mirdan chiqarilishini ta'minlaydi.
Savdo-sanoat palatasi Iqtisodiy taraqqiyot va kambag‘allikni qisqartirish vazirligi hamda Turizm qo‘mitasi bilan birgalikda turli ziyoratchilarga qadrli bo‘lgan tematik esdalik mahsulotlarini ishlab chiqarish tizimini yo‘lga qo‘yish bo‘yicha chora-tadbirlarni ishlab chiqib, Vazirlar Mahkamasiga kiritadi.